Петачинци
Петачинци () е разделено село между България и Сърбия. Петачинци е разположено на осем километра северно от Трън в областта Дерекул, в подножието на планината Гребен.

История до 1920 г. 
Петачинци се споменава в османотурски документи от средата на 16 век. В регистър от това време се споменава, че село Петачинче има 21 домакинства, двама неженени жители и две вдовици, а приходът от него възлиза на 3817 акчета. Има го отбелязано и в стари документи от 1451 г. като Питаченци.

Според преброяването от 1900 година селото има 298 жители. След прокарването на новата българо-сръбска граница по Ньойския договор през 1920 г. четири от петте махали, на които е кръстено селото остават в Сърбия, а само една - Богойна махала с 20 къщи и гробищата на селото - в България.

Културни забележителности 
В местността „Света вода“ личат основите на стария манастир „Св. Атанасий“, където са открити и няколко гроба, за които се предполага, че са на свещеници. Близо до манастира има и свято дърво и оброчен кръст.

Петачинци в България – Богойна 
След разделянето в България остава единствено махала Богойна. След приемането на закона за административно-териториално устройство през 1995 година Богойна променя статута си от махала на село.

През 2006 година Министерският съвет на Република България одобрява като основа за водене на преговори проект на споразумение със Сърбия за откриване на ГКПП Банкя – Петачинци.

Петачинци в Сърбия 
Частта на Петачинци в Република Сърбия административно принадлежи към Община Цариброд (Димитровград), Пиротски окръг.

Броят на населението в сръбската част след 1921 година е следният:
 1921 г. – 261 души (42 къщи)
 1948 г. – 281 души
 1953 г. – 270 души
 1961 г. – 146 души
 1971 г. – 75 души
 1981 г. – 36 души (34 българи)
 1991 г. – 28 души
 2002 г. – 19 души (8 българи, 2 сърби, 9 недекларирали национална принадлежност)
 2011 г. – 9 души

Външни препратки 
 Петачинци - ничието село , вестник Стандарт, 4 май 2001

Вижте също 
 Западни покрайнини
 Разделени селища
 Стрезимировци
 Врабча
 Долна Невля

Бележки 

Села в област Перник
Села в Западните покрайнини
Села в община Цариброд